A-Lin爭取同李幸倪合作 張敬軒現危機感 睇求職網謀後路
歌手張敬軒前晚出席音樂節活動,指歌手之路不知可以走多久,故近日報讀網上行政管理課程之餘,亦不時瀏覽求職網,以備不時之需!他直言行內不乏大學生,後悔當年沒有畀心機考大學,現時成為一個遺憾。
張敬軒前晚為《春浪音樂節》演出,早前休息了個多月的他自言狀況與打工一族無異,每當放假便生病,休息時搬錄音器材又不慎弄傷腰,但他不忘自我安慰:「可能好番仲有力,可以搬更加重嘅嘢。」
擅長招呼麻煩友
忙於錄音及做騷的他,近日報讀一個為期3年的網上行政管理課程自我增值,他說:「我好有危機感,學多啲嘢,有多啲安全感。(想搞生意?)唔係,見過鬼都怕黑。近幾年公司好多同事移民,自己識多啲就唔需要假手於人,例如歌迷會日常管理同我間製作公司嘅行政,都可以自己做。」他又指不時瀏覽求職網,了解甚麼類型的工作適合自己:「做歌手唔知做到幾耐。(有咩工作適合你?)做物流冇問題,飲食都得,其實我細個想做酒店禮賓部,因為擅長應付難搞嘅人。我鍾意對人,對電腦就麻麻哋。」他自言不是居安思危,而是居危思危:「行內好多大學生,之前自己冇畀心機考大學,雖然唔係一個缺失,但係一個遺憾,讀多啲書,條路係會易啲。」
同場還有樂隊RubberBand,主音6號坦言仍未開始錄製新碟,希望能在年底推出,並指其中一首新歌會以早前探訪非洲索馬利蘭為靈感:「最難得係10年前去過非洲探訪,當時作咗一首歌,估唔到10年後去番同一個地方,唱番首歌畀當地學生聽,真係好大感觸。」成員泥鯭認同探訪當地學生最為感動,問到可會令他有生小朋友的衝動?他說:「香港同非洲小朋友面對嘅問題唔同,所以冇諗其他嘢。」
至於台灣歌后A-Lin亦有份演出,她在後台受訪時透露是第一次參加香港的音樂節,大讚現場歌迷熱情。講到喜歡的香港歌手,她即點名李幸倪:「我們是網友,沒有見過面,大家彼此欣賞,我一直很喜歡她的歌,我們有相同的製作人,希望可以跟她合作。(今次會約見面嗎?)我知道她很忙,希望製作人可以幫我安排一下。」
本文連結 : https://orientaldaily.on.cc/content/娛樂/odn-20240409-0409_00282_021/A-Lin爭取同李幸倪合作--張敬軒現危機感--睇求職網謀後路